ჰააგა-ჰელიის გამოყენებით მეცნიერებათა უნივერსიტეტი
ჰააგა-ჰელიის გამოყენებით მეცნიერებათა უნივერსიტეტი (ფინ. Haaga-Helia ammattikorkeakoulu; შვედ. Haaga-Helia yrkeshögskola) — ფინეთის ერთ-ერთი უმსხვილესი გამოყენებით მეცნიერებათა უნივერსიტეტი, რომელიც შეიქმნა 2007 წელს ორი პოლიტექნიკის, ჰელსინკის ბიზნეს პოლიტექნიკის და ჰელიის გაერთიანების შედეგად. ჰააგა-ჰელია არის კერძო ფონდის მფლობელობაში, თუმცა უნივერსიტეტის დაფინანსების ძირითადი წყარო ფინეთის განათლებისა და კულტურის სამინისტროა. უნივერსიტეტის ხუთი კამპუსიდან სამი განლაგებულია ჰელსინკიში (პასილა, ჰააგა და მალმი), ერთი პორვოოში და ერთიც ვიერუმიაკიში. უნივერსიტეტში ამჟამად სწავლობს 10500 სტუდენტი. უნივერსტიტეტი სტუდენტებს სთავაზობს ბაკალავრის და მაგისტრის ხარისხებს, ასევე მასწავლებლების გადასამზადებელ კურსებს. ჰააგა-ჰელიას სასწავლო პროგრამები მოიცავს ბიზნესის მართვას, ბიზნეს-ინფორმაციულ ტექნოლოგიებს, ტურიზმს, ჟურნალიზმს და სპორტს. უნივერსიტეტში სწავლის პროცესი მიმდინარეობს ინგლისურ და ფინურ ენებზე. ჰააგა-ჰელიის მთავარი მიმართულება ბიზნესის მართვა და მეწარმეობაა. უნივერსიტეტის ჰელსინკის კამპუსებში განთავსებულია ბიზნესის, ინფორმაციული ტექნოლოგიების და მასპინძლობის ბიზნესის მართვის პროგრამები. პორვოოს კამპუსში განთავსებულია ბიზნესის მართვის და ტურიზმის პროგრამები, ხოლო სპორტის პროგრამა განთავსებულია ვიერუმიაკიში. ჰააგა-ჰელია მჭირდოდ თანამშრომლობს კომპანიებთან. უნივერსიტეტის საბაკალავრო პროგრამები მოიცავენ ერთსემესტრიან სტაჟირებას.